Nye biler har dødsdømt radio
Ni av ti bilradioer som ble solgt i Norge i fjor, var FM-radioer uten digital mottager. Alle disse radioene kan bli helt tause i 2017. Da har Stortinget bestemt at FM-nettet skal stenge til fordel for digitale radiosendinger. - Bilbransjen forsømmer seg, kommenterer informasjonssjef Erik Andersen i Elektronikkbransjen. Denne uken la han frem tall som viser hvor håpløst gammeldags norske biler fremdeles blir utstyrt: I 2011 ble det solgt 238.000 bilradioer i Norge. Tallet inkluderer både løse anlegg og fastmonterte anlegg i nye biler. Bare 26.000 av dem hadde digitalt mottak.Og for å gjøre det enda vanskeligere: Også en stor andel av de 26 000 digitale radioene vil bli tause etter 2017. Mange av dem har bare den gamle digitalstandarden DAB, mens stadig flere radiosendinger bruker standarden DAB+. Elektronikkbransjens tall skiller ikke mellom DAB- og DAB+-radioer. - Rundt 2017 er det sannsynlig at alle, eller nesten alle, NRKs radiosendinger er i DAB+, sier markedssjef Jarle Ruud i Digitalradio Norge.Det er ikke lenger en enkel sak å bytte en bilradio. Hos Toyota koster det for eksempel rundt 5000 kroner, ifølge informasjonssjef Espen Olsen i Toyota Norge. - Vi tilbyr foreløpig ikke DAB+. Men DAB+ blir standard på toppmodeller av kommende nyheter som Prius+, sier Olsen. Hos konkurrent Volvo er de fleste bilradioene forberedt for digital radio, slik at det enkelt kan ettermonteres. - Fra 2013-modellene blir DAB+ en tilvalgsmulighet, men fremdeles ikke standardutstyr, sier produktsjef Roar Kvernhusengen i Volvo personbiler Norge.Informasjonssjef Anne Sønsteby i Ford Motor Norge forteller at de tilbyr DAB+ som ekstrautstyr til så godt som alle sine modeller. - Og vi har en kontinuerlig diskusjon om når vi mener at dette skal bli standardutstyr, sier Sønsteby. Møller-konsernet, som har Audi, Volkswagen og Skoda i stallen, er den norske bilimportøren som har kommet lengst. Volkswagen Golf var tidlig ute med digitalradio som standardutstyr. - Alle Volkswagen som produseres fra uke 22 i år vil ha DAB+. Mange har det allerede, sier informasjonsdirektør Paul Hegna i Harald A. Møller.
Splitter nye biler i Norge selges med bilradioer som kan være ubrukelige om fem år.